Henrik Dam Kristensen (S), 2000-01-27:
Jeg kan nærmest forstå på hr. Kristian Jensen, at han er særdeles godt tilfreds med, at Venstre og Frihed 2000 har gået med hinanden i hånden her i eftermiddag.
Det er selvfølgelig også en ambition at have.
Jeg har nogle gange undervejs, jeg tror 2-3 gange, hørt hr. Jens Kirk referere til, tror jeg, nogle lokale forhold, og hr. Jens Kirk spørger, om det virkelig kan passe, at hvis de knægte efter træningen gerne vil have en lille pølse, så skal den serveres af folk, der har været på hygiejnekurser.
Som jeg hører hr. Jens Kirks beskrivelse, ja, så skal de ikke på kursus, så er det jo i realiteten nærmest et privat foretagende, hvor man kan fortsætte med at gøre det her.
Må jeg ikke godt sige, at det, vi har været dybt optaget af i hele tilrettelæggelsen af det her, og det, vi har været meget optaget af undervejs i dialogen med de frivillige organisationer, er at få lavet et snit, så tingene kommer til at gå ordentligt hånd i hånd.
Vi har ikke været ude på at genere alt det, som fungerer ordentligt og godt ved de enkeltstående stævner i alle de mange foreninger, der er rundtomkring.
Dem har vi ikke generet.
Derfor er vi ikke gået ind i lejlighedsarrangementer, hverken i den lokale sportsklub i Vorbasse eller omme på Vorbasse Marked.
Det er omkring sådan noget som markeder og andre af den slags begivenheder.
Så er der to områder, hvor vi siger, at dér skal de krav, vi ellers normalt stiller, ikke opfyldes, og det er indretningskravene - det er vanskeligt, fordi det ofte foregår i telte osv - og så har vi også frafaldet hygiejnekravene, fordi vi heller ikke unødigt ville genere med dem.
Det er et forsøg på at få det, der er det normale, og som fungerer i dagligdagen, til også fortsat at kunne fungere.
Og det har vi ikke ønsket på nogen måde at stramme, og derfor oplever vi også, at et bredt flertal i Folketinget er optaget af det.
Men det, jeg har hørt stort set alle partier i Folketinget tilkendegive i dag, er, at dér, hvor den frivillige organisation har foretaget et valg, hvor den har et cafeteria, og hvor man som borger i princippet ikke kan se forskel på dét og så det cafeteria, der er nede på hjørnet med faste åbningstider, dug på bordet og det hele, dér er vi så nogle stykker, som er lidt optaget af at sige, at her må man som borger have en anden forventning, end når man render rundt ude på et kræmmermarked, for man kan ikke se forskel på det. Vi er optaget af, at her bliver der serveret mange måltider, og det sker til daglig, og derfor skal det sted leve op til de standarder og regler, som vi har vedtaget, både hvad angår elinstallation og alt muligt andet. Og så har vi været optaget af at sige, at der også er noget med lighed for loven, som Venstre fuldstændig skøjter henover her.
Nu kan man jo sige, at det her sådan samfundsmæssigt set er et lille hjørne, men jeg må jo gå ud fra, da det jo er et beslutningsforslag fra Venstre, som formodentlig har været behandlet i Venstres gruppe efter alle kunstens regler, at det her altså er et nyt politisk signal, som klart er sendt af sted af Venstre i dag.
Det synes jeg er lidt spændende at følge i den kommende tid, og jeg vil sige til hr. Kristian Jensen, at det er vi nogle som vil være utrolig opmærksomme på.
Jeg håber, at dagen i dag kan bidrage til, at der kan komme lidt mere fornuft ind i det her.
Jeg håber, at vi nu kan komme det skridt videre, at det nu ikke handler om at være meget unuanceret, når en ukritisk sportspresse stikker mikrofonen frem, men at nu kan vi komme et skridt videre og få alle de myter, som også nogle af organisationerne har været med til at fremme omkring det her i debatten, aflivet.
Jeg håber egentlig, at dagen i dag kan blive lidt af et vendepunkt, for der er et massivt flertal i Folketinget, som har sendt nogle klare signaler af sted, som i realiteten handler om to ting: for det første en dyb respekt for det frivillige arbejde, som vi gerne vil være med til at værne om og fremme, for det andet, at det her samfund har valgt at sætte fødevaresikkerhed på dagsordenen, og det har vi ikke gjort, fordi vi vil genere nogen, men fordi for mange mennesker hvert år bliver syge.
De to principper er nu blevet klart slået fast af et massivt flertal i Folketinget.
Og så vil jeg sige, at vi har været så fleksible, som vi overhovedet kunne i forhold til idrætsorganisationerne og de frivillige organisationer.
Kommer de med noget, som er helt konkret, som er til at tage og føle på, som ikke går imod de principper, som et meget bredt flertal i Folketinget her har tilkendegivet i dag, så er jeg sikker på, at Folketingets flertal som sådan og i hvert fald jeg selv fortsat vil være med i dialogen.
Vi har forsøgt at være meget fleksible, som mange ordførere har givet udtryk for, for vi værner også om og vil
gerne sikre det frivillige arbejde ordentlige, rimelige vilkår, men der er nogle principper her, som vi har fastholdt.
Og så vil jeg gerne slutte med at sige: Vi har netop ikke gået unødigt efter dem, tværtimod.
De, der får en omkostning her, er dem, som har valgt helt bevidst at være i direkte konkurrence med det kommercielle foretagende henne på hjørnet.